SL Uradni list Evropske unije C 271/20

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila.

2009/C 271/11

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„FASOLA KORCZYŃSKA“

ES št.: PL-PGI-0005-0613-07.06.2007

ZGO ( X ) ZOP ( )

1. Ime:

„Fasola korczyńska“

2. Država članica ali tretja država:

Poljska

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

Pod imenom „fasola korczyńska“ se lahko prodajajo le suha zrna lokalnega nizkega fižola, in sicer populacije mnogocvetnega stročjega fižola, znanega tudi pod imenom Jaś Karłowy (Phaseolus coccineus), ki so namenjene za prehrano ljudi.

Fizične značilnosti

— bela barva, ki je značilna za zdrava zrna,

— velika ali zelo velika zrna, dolga najmanj 18 mm in široka vsaj 10 mm, za 100 gramov fižola je potrebnih od 60 do 90 zrn,

— zelo tanka lupina zrna,

— naravna in značilna aroma, brez vonja po plesni in žarkosti ter vonjev drugega izvora,

— zrna morajo biti čista, cela, zdrava, zrela, lepo oblikovana, suha ter ne smejo vsebovati nobene umazanije in ne smejo biti nagubana, imeti luknjic, ki jih naredijo insekti, nevarnih bolezni in nobenih znakov kvarjenja ali znakov razvoja in zorenja pod vplivom temperature.

Kemične značilnosti

— vsebnost vlage – največ 18 %,

— vsebnost beljakovin – najmanj 22 %.

Organoleptične in kulinarične značilnosti

— zelo nežen in blag okus brez grenkobnega priokusa,

— čas kuhanja – največ 40 minut,

— zrna se ne razkuhajo in niso mokasta.

Minimalne zahteve, ki veljajo pred pakiranjem zrnja

(a) zlomljena zrna (polovica celega semena) – največ 0,1 %;

(b) nagubana zrna – največ 0,1 %;

(c) druge substance – največ 0,05 % (največja dovoljena količina prsti: 0,02 %);

(d) gnila in plesniva zrna – največ 0,2 %;

(e) zrna neenotne barve – največ 0,6 %.

Vendar skupni delež zrn, ki ne izpolnjuje navedenih pogojev, ne sme presegati 1,05 % skupne teže.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi proizvodni postopki fižola „fasola korczyńska“ se morajo izvajati na geografskem območju iz točke 4. Fižol se mora pridelovati na alkalnih tleh razreda I, II ali III s prstjo, na kateri se pridelujeta pšenica in pesa. Poleg tega se ne sme pridelovati na tleh, na katerih so se prej gojile metuljnice in trave. Razmik med rastlinami mora biti vsaj 25 cm. Razmik med vrstami ne sme biti manjši od 55 cm. Uporabljajo se lahko samo kemični izdelki, ki jih je odobril Instytut Ochrony Roślin (Inštitut za fitofarmacevtska sredstva). Fižol se obira tako, da se odreže cela rastlina. Take rastline je treba potem sušiti na lesenih stojalih (statvah). To so lesene, luknjičaste konstrukcije, ki jih izdelujejo proizvajalci z opredeljenega geografskega območja. Fižol je treba sušiti naravno na svežem zraku v dobro prezračevanem prostoru. Trajanje sušenja fižola je odvisno od prevladujočih vremenskih razmer v določenem letu, izbira datuma za začetek mlatve pa je odvisna od znanja in izkušenj lokalnih proizvajalcev. Posušene rastline se potem obdelajo s stroji za mlatenje, pri čemer se uporabljajo sita z ustreznim premerom luknjic. Omlačeno zrnje je treba prebrati in iz njega odstraniti poškodovana zrna ali zrna nepravilnih oblik. Zrnje se prebira ročno. Na enem hektarju se lahko pridelata največ 2 toni zrn. Prebrana zrna se lahko še dodatno sušijo. Skladiščiti jih je treba v čistih, suhih, dobro prezračevanih prostorih, v katerih ni škodljivcev in vonjev drugega izvora.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

—

4. Jedrnata opredelitev geografskega območja:

„Fasola korczyńska“ se lahko proizvaja v Svetokriškem vojvodstvu, in sicer na območju občin Nowy Korczyn, Wiślica, Solec Zdrój in Pacanów (ki sta v okraju Busko) ter Opatowiec (ki je v okraju Kazimierz).

5. Povezava z geografskim območjem:

5.1 Posebnost geografskega območja:

Območje, na katerem se prideluje „fasola korczyńska“, zajema južni del porečja reke Nide in Viselsko nižavje. To območje je vzdolžno z dolino reke Nide, pri čemer sega njegov južni del do izliva Nide v reko Vislo.

Opisano območje se nahaja v obsežni kotanji med Krakovsko-Częstochowsko planoto in Kielecko-Sandomiersko planoto. Ti planoti sta naravna ovira, ki ščitita regijo in ustvarjata bolj blage vremenske pogoje, kot so v sosednjih pokrajinah. Za opredeljeno geografsko območje so značilne razlike v relativni višini, ki presegajo 50 m. Lega območja znatno vpliva na vetrove na tem območju, ki so večinoma zelo rahli in pihajo s hitrostjo manj kot 5 m/s. Močni vetrovi, ki pihajo s hitrostjo več kot 10 m/s, so redki in se običajno pojavijo pozimi. Povprečno je na tem območju okrog šest ur sončne svetlobe na dan, kar je več kot na večini območij v celotnem Svetokriškem vojvodstvu. Za to območje sta značilna tudi dobro razvit namakalni in osuševalni sistem, ki je povezan z rekama Vislo in Nido, ter visoka raven podzemne vode. Povprečna letna relativna vlažnost zraka znaša okrog 79 %. Za to območje je značilna tudi relativno nizka količina padavin, v čemer se znatno razlikuje od sosednjih območij. Letna količina padavin znaša skupno manj kot 550 mm na leto, vrednost pH prsti na tem območju pa je od 6,0 do 6,8. Vegetacijsko obdobje traja okrog 214 dni.

5.2 Posebnost proizvoda:

Za proizvod „fasola korczyńska“ so značilne tanka lupina ter velika kulinarična vrednost (relativno kratek čas kuhanja, nežna čvrstost brez mokastega priokusa) in dobre organoleptične lastnosti (zaznaven sladek okus).

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Razlog za edinstvenost proizvoda „fasola korczyńska“ so njegove lastnosti, ki so povezane z geografskim območjem iz točke 4, in njegov sloves. Naravni dejavniki, opisani v točki 5.1, zlasti rahli vetrovi, velika količina sončne svetlobe, relativno nizka raven padavin in vrednost pH prsti, ki je skoraj nevtralna, ustvarjajo ugodne razmere za pridelovanje fižola. Ti dejavniki in človeški dejavniki, kot je znanje v zvezi s sušenjem zrnja na statvah in izbiro optimalnega časa za mlatev, omogočajo končni proizvod z značilnostmi, opisanimi v točki 5.2. Znanje lokalnih proizvajalcev v zvezi s sušenjem obranih rastlin na svežem zraku in posebna oblika stojal ali statev, ki se uporabljajo za sušenje in omogočajo zelo učinkovito zračenje posameznih serij sušenega fižola, v povezavi z blagim podnebjem, zlasti v času sušenja rastlin (predvsem veliko sončne svetlobe, majhna količina padavin in ugodni vetrovi), sta razlog za vrhunsko kakovost končnega proizvoda „fasola korczyńska“ in zlasti za njegovo tanko lupino.

Vrhunsko kakovost proizvoda „fasola korczyńska“ potrjuje študija o organoleptičnih lastnostih, v kateri so bile dokazane prednosti tega fižola, kot so okus in aroma, struktura in čvrstost ter kratek čas kuhanja v primerjavi s fižolom z drugih geografskih območij. Poleg tega imajo proizvajalci na opredeljenem geografskem območju veliko specifičnega znanja, med drugim tudi o posebnih metodah pridelave (npr. setev pred 8. majem) in metodi postopka proizvodnje (npr. posebna stojala za sušenje rastlin).

Proizvod „fasola korczyńska“ se v tej regiji prideluje že zelo dolgo. Proizvodnja fižola v kraju Nowy Korczyn in njegovi okolici se je razvila v obdobju poplavljanja reke Nide konec petdesetih let 20. stoletja. Poplave so uničile vse druge poljščine, ki so se v navedenem obdobju gojile na tem ozemlju. Na poplavljenih obdelovalnih površinah se je začel gojiti fižol. Na tem območju so bile najbolj priljubljene sorte nizkega stročjega fižola Jaś Karłowy. Pogoji za pridelovanje teh sort so bili zelo ugodni; zaradi oblike zrn pridelanega fižola in lastnosti, opisanih zgoraj, so ta fižol poimenovali „fasola korczyńska“. To ime vključuje ime območja, s čimer so želeli pokazati in poudariti posebno kakovost tega fižola. Zgoščenost pridelave te poljščine na tem območju je še vedno velika. Ocenjuje se, da se je fižol lokalnih populacij „Jaś Karłowy“ leta 1999 gojil na približno 2 500 ha obdelovalne površine na ozemlju celotne Poljske, pri čemer je bilo kar 2 375 ha obdelovalne površine s tem fižolom na območju iz točke 4, kar pomeni, da se na tem območju pridela 95 % fižola te sorte na Poljskem.

Poleg tega obstajajo številni dokumenti iz šestdesetih in sedemdesetih let 20. stoletja v zvezi s fižolom „fasola korczyńska“, ki potrjujejo, da se je ta sorta fižola gojila na tem ozemlju, in navajajo načela v zvezi s prodajo, financiranjem in zavarovanjem tega fižola. Ti dokumenti potrjujejo, da je bila proizvodnja fižola na tem območju dobro organizirana in zelo razširjena.

Velik sloves proizvoda „fasola korczyńska“ potrjuje tudi dejstvo, da se uspešno prodaja v tujini. Eno od največjih podjetij s tega območja, ki prodaja proizvod „fasola korczyńska“, je v letih 1994–2006 izvozilo od 250 do 500 ton tega proizvoda na leto. Prav tako je treba poudariti, da so cene proizvoda „fasola korczyńska“ povprečno za 30 % višje kot cene fižola iste sorte, ki se prideluje zunaj območja iz točke 4.

Velik sloves proizvoda „fasola korczyńska“ in njegovo pomembnost za lokalno skupnost potrjujejo tudi številni članki v različnih publikacijah, npr. v člankih „Najlepszy świętkorzyski produkt regionalny“, „Potem ćmaga“ in „Mamy patent na fasolę“, ki so izšli v tedniku Tygodnik Ponidzia, ter „Polskie smaki na Praskiej Giełdzie po raz trzeci“ v štirinajstdnevniku Agro Serwis iz leta 2007. Proizvod „fasola korczyńska“ je omenjen tudi v scenariju predstave „Parhocke jaslice“, ki so jo izvajali otroci januarja 1991.

Zaradi visoke kakovosti, nežnega okusa in zelo dobrih pogojev pridelave se je priljubljenost proizvoda „fasola korczyńska“ povečala. Priljubljenost in sloves proizvoda potrjujejo priznanja, ki jih je prejel, vključno s prvo nagrado „Perla“ na poljskem nacionalnem natečaju „Naša kulinarična dediščina“ leta 2004.

Sklic na objavo specifikacije:

(Člen 5(7) Uredbe (ES) št. 510/2006)

http://www.minrol.gov.pl/DesktopDefault.aspx?TabOrgId=1620&LangId=0